पाएं अपने शहर की ताज़ा ख़बरें और फ्री ई-पेपरडाउनलोड करें
बड़ी मुढ़ारी गांव में सोमवार को दो गुटों के बीच जमकर फायरिंग हुई थी। घटना में गोली लगने से हीरा पासवान की मौत हो गई थी। हत्याकांड में चार आरोपियों संजय राम, अजय राम, कुमार राम व दिनेश राम को पुलिस ने गिरफ्तार किया है। जबकि पुलिस ने एक देशी कट्टा, राइफल व चार कारतूस बरामद किया है। सोमवार को घटना की सूचना पाकर पहुंची हरनौत थाना की पुलिस को भीड़ के तेवर देखकर लौटना पड़ा। बाद में कई थानों की पुलिस के पहुंचने पर उपद्रव को शांत किया जा सका। इस दौरान कुछ उपद्रवी पूरब की ओर भागे थे। जिनमें से दो को हथियार के साथ गिरफ्तार किया गया। जबकि दो अन्य पुलिस की छापेमारी में पकड़ा गया। इधर गांव के बुद्धिजीवियों का कहना है कि दोनों पक्षों के बीच में करीब दो महीने से विवाद चल रहा है। कड़ी कार्रवाई के अभाव में इस पर विराम नहीं लग सका। कुछ लोग इसके पीछे अवैध शराब को भी वजह बताते हैं। एक गुट के लोग जोर-शोर से अवैध शराब चुलाने का काम करते हैं। नशे में दूसरे पक्ष के लोगों से गाली-गलौज व महिलाओं से छेड़खानी की शिकायत मिलती रहती है। लोग बताते हैं कि थाना के एक ग्रामीण कर्मी की सांठगांठ से धंधा चलता है। इसी वजह से कार्रवाई के अभाव में घटना में हत्या की नौबत आ गई। थानाध्यक्ष चंद्रशेखर सिंह ने इस तरह की जानकारी से इनकार किया है। साथ ही कहा कि दोषी बख्शे नहीं जायेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn